**Kardoskúti Napköziotthonos Óvoda**

**5945 Kardoskút, Kossuth L. u. 4.**

**2017/2018. nevelési év beszámolója**



Készítette: Patócs Éva Kardoskút, 2018. augusztus 19.

óvodavezető

**1. Helyzetelemzés:**

2017. szeptember 1-én életkor szerint egy vegyes csoporttal nyitotta meg a 2017/18-as nevelési évet a Kardoskúti Napköziotthonos Óvoda 8 gyermekkel. Kezdetben a csoport összetétele: 4 kis-, 2 középső és 2 nagycsoportos óvodás, közülük egy fő sajátos nevelési igényű gyermek. 2018 januárjában további két, majd márciusban még négy gyermekkel bővült a létszám. Ekkor a csoport összetétele a következőképpen alakult: 8 kis-, 3 középső, 3 nagycsoportos, összesen 14 fő, melyből kettőre emelkedett a sajátos nevelési igényű gyermekek száma, ami 2018. június 1-én tovább gyarapodott egy fővel (azaz 3-ra nőtt), vele együtt az óvodai gyermeklétszám elérte a 15-t. 14-en helyi lakosok, 1 óvodásunk orosházi.

A 2018/2019-es nevelési évre megtörtént az óvodai beiratkozás, mely kifejezetten sikeresnek mondható, a lehetséges négy családból mindannyian kérték felvételüket, így a 2018. szeptember 3-án kezdődő nevelési évre a várható gyermeklétszám 16 fő.

**2. Személyi feltételek:**

A nevelési év feladatait két fő óvodapedagógus látta el, Kürtiné Rácz Anikó és Patócs Éva, aki egyben az intézményvezetői teendőket is végzi. A nevelést és oktatást segítő személy Tiba Boglárka, aki határozott idejű közalkalmazotti szerződéssel, mint dajka áll alkalmazásban a kisgyermekét otthon gondozó Károlyi Mónika helyén.

2018-ban Kürtiné Rácz Anikó megkezdte továbbképzési kötelezettségének utolsó ciklusát, melyet várhatóan 2018 novemberében fejez be.

**3. Tárgyi feltételek:**

Az intézmény kitűnő tárgyi adottságokkal, megfelelő eszköztárral rendelkezik, tágas gyermekközpontú foglalkoztató termek, helyiségek biztosítják a gyermekek megfelelő ellátását, tevékenykedtetését, ismereteik bővítését, képességeik fejlesztését. A gyermekek körüli gondozási tevékenységek alapos elvégzéséhez is minden körülmény adott, az eszközök biztosítottak. Az óvoda szűkebb és tágabb természeti környezete rendkívüli adottságokkal bír, ami továbbra is számtalan lehetőséget kínál.

A HACCP szabályainak megfelelően a tisztasági meszelés megtörtént. Felújítási munkálat keretében önkéntes segítők közreműködésével az óvoda ebédlője és gyermek öltözője új, erős kopás állóságú, ipari minőségű linóleumot kapott.

**4. Az intézmény együttműködő partnerei:**

* Körös-Maros Nemzeti Park
* Körös-Maros Nemzeti Park Sóstói-telepe
* Kardoskúti Faluszépítő és Turisztikai Egyesület
* Széltapogatók Nonprofit Kft.
* Kardoskúti Kertbarátok Köre

**5. Az intézmény kapcsolattartása:**

A fenntartóval:

A fenntartóval folyamatos a kapcsolattartás, értekezletek, megbeszélések biztosították a kölcsönös tájékoztatást, véleményezést, döntést aktuális kérdésekben, teendőkben.

A nevelési év során tájékoztattuk és meghívtuk a fenntartót fontosabb és nyilvános eseményeinkre, mely alkalmakon bepillantást nyerhetett az óvoda életébe.

A szülőkkel:

A nevelési év megkezdése előtt családlátogatásokat végeztünk az újonnan érkező gyermekek családjainál, ismerkedni, tájékoztatást nyújtani, megkönnyíteni a befogadási időszakot mind az óvodások, mind a szüleik számára.

A napi szintű kapcsolattartás mellett három alkalommal (szeptemberben, januárban, áprilisban) tartottunk szülői értekezletet, melyeket nagy érdeklődés és megjelenési arány kísért a családok részéről.

Fogadó órákra a mindennapos találkozások okán nem merült föl igény a szülők részéről.

2017. december 8-án nyílt napon tekinthettek be a szülők az intézmény hétköznapi életébe mozgás és játéktevékenység keretében. A nyílt napot Patócs Éva vezette.

A nemzeti ünnepeken közösen emlékeztünk meg a község lakosaival, a Móra Ferenc Művelődési Ház és Községi Könyvtár eseményein a családokkal együtt vettünk részt.

2017. december 22-én az előző évi hagyományteremtést követve közös kézműves adventi készülődésre hívtuk a családokat, a gyerekekkel együtt vidám hangulatban elkészült díszeket, tárgyakat mindenki hazavitte, ezzel is emelve az otthonok karácsonyi hangulatát.

2018. május 11-én az édesanyákat köszöntöttük anyák napi műsorral, ajándékokkal, melyet a családok megvendégelésével, beszélgetésekkel folytattunk.

2018. június 1-én zártuk a nevelési évet, ünnepélyes keretek között, a családok és meghívott vendégeink körében, melyen elbúcsúztattuk három iskolába készülő nagycsoportosunkat is.

Együttműködő partnerekkel:

Együttműködő partnereinkkel rendszeres a kapcsolattartás, érdeklődés egymás iránt, telefonon, e-mailben, személyes találkozások során. Rendezvényeinkre időről időre meghívtuk partnereinket, amiket lehetőségeik szerint el is fogadtak, részvételükkel tiszteltek meg bennünket.

Közintézményekkel:

Kardoskút község önkormányzatának hivatali munkatársaival jó kapcsolatot ápolunk, közös eseményeken vettünk részt (nemzeti ünnepek, adventi gyertyagyújtás, óévbúcsúztató).

A Móra Ferenc Művelődési Ház és Közösségi Könyvtárral továbbra is ápoljuk a szilárd kapcsolatot, mely a jól működő közös munka alapja, figyelemmel kísértük egymás eseményeit, részt vettünk azokon. A programokat megbeszélések során pontosítottuk, egyeztettük.

Az orvosi rendelőben dr. Oroszi Miklós meghívására látogatást tettünk, mely alkalom kiválóan szolgált a gyermekekben betegség, vizsgálat során esetlegesen adódó feszültség oldására.

A község lakosaival:

Úgy érezzük, a község lakosaival sikerült közelebb kerülnünk egymáshoz, örömmel látják az óvodásokat település szerte. Előzetes megbeszélés után változatlanul szívesen fogadjuk a látogatókat, meghallgatjuk az ötleteket, javaslatokat, beépítjük, az intézményünkre nézve hasznosítható elemeket. Újabb megfigyelésekre, új ismereteket adó tevékenységekre, tanulmányi túrákra lehetőséget adó meghívásokat továbbra is szívesen vesszük.

Nyilvános táncházi rendezvényeinken örömmel láttuk a faluban élőket.

Az előző nevelési évben meghirdetett szelektív hulladékgyűjtésünk jegyében folyamatosan hozzák be a lakosok az újrahasznosítható papírt, színes kupakokat, emellett néhányan behozzák a használt elemeket az óvodában elhelyezett gyűjtő tartályba. Az összegyűjtött holmik elszállításáról, megfelelő helyre juttatásáról minden esetben az intézmény vezetője gondoskodik.

**6. Tervezett gondozási és nevelési-oktatási tevékenységek:**

Gondozási tevékenységek területén elsődleges feladatunk volt a gyermekek önellátásának, önkiszolgálásának kialakítása a mindenkori életkori sajátosságaiknak megfelelően, különös tekintettel az elmúlt nevelési évben zömmel kiscsoportos korú gyermekeinkre. Nagycsoportosainkat igyekeztünk úgy felkészíteni, hogy megállják a helyüket az iskolai követelményeknek megfelelően is. A szülőkkel együttműködve e területen szép eredményeket mutathatunk föl, a ránk bízott gyermekek önállósága magas szintű.

A közösségi nevelés terén példásan viselkedtek „régi„ óvodásaink szeretettel, segítőkészséggel fogadták új társaikat, így még könnyebben az óvodai közösség teljes körű tagjainak érezhették magukat, már a befogadási időben. A számtalan közös tevékenység, a barátságok kialakulása, tovább erősítette óvodásainkban a közösséghez tartozás érzését.

Nevelési, ismeretadó és képességfejlesztő tevékenységeinket a környezettudatos életmódra nevelés, az anyanyelvi nevelés, emellett a néphagyományőrzés, éltetés és az iskolára való felkészítés jegyében terveztük éves tematikánkban. Igyekeztünk a lehetőségek szerint külső és belső helyszíni ismeretszerzést szervezni, és biztosítani változatos tevékenységeket az óvoda területén és azon kívül, ezáltal cselekvések, megfigyelések közben bővíteni a kisgyermekek ismereteit.

Szeptember végén szőlőt szüreteltünk Sóshalmon. A gyerekek kis kosaraikba szedhették az őszi gyümölcsöt, melyet kedvükre ehettek, majd az óvodában a fennmaradó mennyiségből szőlőlevet préseltünk, így kísérve végig a szőlőhöz kapcsolható munkafolyamatokat.

A Körös-Maros nemzeti park Sóstói-telepén két alkalommal vettünk részt tanulmányi túrán. Megfigyeltük a terület őshonos állatait. Az újszülött állatok testközeli látványa, simogatása nagy hatású élmény volt. A tavalyi túrákon szemlézett állatokat is nyomon követhettük, megtapasztalva a fejlődési folyamatot.

Ősszel egy helyi család tanyáján kaptunk lehetőséget állatállományuk megtekintésére, közöttük ritkán látható, különleges fajokat is. A nevelési év végére tervezett tanulmányi túránkat, mely az esős időjárás miatt elmaradt, augusztus végén pótoljuk a Kaszaperi Történelmi Emlékparkba.

Az óvoda udvarán lévő veteményes kertünket ebben a nevelési évben is az óvodásokkal együtt rendszeresen gondoztuk. Elvégeztük a gazdálkodási időszakoknak megfelelő munkálatokat, mellyel a munkára nevelés terén értünk el eredményeket, erősítettük a munka megbecsülését, megtapasztaltattuk a munka eredményének örömét, a termények betakarítását, közös elfogyasztását.

A Kardoskúti Kertbarátok Körével együtt végeztük a gyümölcsfák ültetését, majd a facsemeték metszését.

Már második alkalommal neveztünk be a Madárbarát leszek programba. A madarakról való gondoskodást fényképekkel és monitoring lapokon dokumentáltuk, melyeket eljuttattunk a Magyar Madártani Intézethez. A pályázati eredmények kihirdetésére hagyományosan a Fehér-tó napja rendezvényen kerül sor.

Változatlanul nagy figyelmet fordítottunk óvodásaink kulturális nevelésére is. A Kardoskút Községért Alapítvány jóvoltából Orosházán a Petőfi Művelődési Központban óvodás bérlettel keretében négy alkalommal vettünk részt magas színvonalú színházi előadáson. Emellett többször fogadtunk az intézményben előadókat, akik bábdarabot vagy interaktív műsort adtak elő, mindenkor elnyerve a gyerekek tetszését.

Csodálatos anyanyelvünk megőrzése, helyes használatának átadása, gyermekeink beszédkészségének, beszédkedvének fejlesztése, szókincsük bővítése az egyik legfontosabb nevelési területünk. Ennek érdekében napi szinten hallgattak magyar és külföldi népmesét, mondókákat, rigmusokat és különböző szépirodalmi műveket óvodásaink, melyeket gyakran ismételtettek velünk, mondogattak szabadon kedvükre.

A tervezett alkalmakon és azokon kívül a nap bármely pontján kerítettünk lehetőséget spontán éneklésre, dalos játékokra, népdalok megismertetésére, átadására, alkalmaknak megfelelően igényes zenehallgatásra, ritmus hangszerek használatára, családból hozott, ill. egyénileg megismert dalok előadására. Tervezett és spontán mozgások keretében fejlesztettük többek között óvodásaink testi képességeit, izomerejét, állóképességét az intézmény tornatermében tornaszerekkel, mozgás készséget segítő eszközökkel. Igyekeztünk az időjárási és egyéb teendőink függvényében a lehető legtöbb időt tölteni a szabad levegőn, az óvoda udvarán, esetenként a község felújított játszóterén. Kihívás Napján a község lakosaival közösen részt vettünk a reggeli tornán.

Ábrázolásra, mintázásra, vizuális tevékenységekre tervezett témáink mellett a nap bármely szakában a szabadidős tevékenységek során folyamatosan biztosítottuk a lehetőséget, a hozzávaló eszközök mindig a gyerekek számára elérhető helyen találhatóak.

Őrizzük és éltetjük a szokásokat, hagyományokat, ennek megfelelően készültünk a Márton-napi eseményekre, decemberben fogadtuk a Mikulást, ültettünk Luca-búzát, a magyar néphagyományok szerinti adventi koszorút készítettünk, hetente gyújtottuk rajta a gyertyákat, advent idején lélekben és érzelmileg felkészültünk Karácsony ünnepére. Januárban folytatva a tavaly megkezdett hagyományt, meghívásra regöltünk az Oncsa-házban minden jót kívánva az esztendőre. Februárban kisze bábbal, népi rigmusokkal, énekekkel űztük el a telet, később felelevenítettük a húsvéti, majd a pünkösdi hagyományokat, szokásokat.

A fejlesztő és felzárkóztató tevékenységek mellett figyelemmel kísértük átlagon felüli adottságokkal rendelkező gyermekeink megnyilvánulásait, fejlődését. Kiemelten kezeljük tehetségüket.

**7. Egyéb tevékenységek:**

Az elmúlt nevelési évben is három alkalommal szerveztünk nevezetes napokhoz kötött nyílt táncházat, melyeket hivatásos néptánc oktató vezetett élő népzenére.

Idén is népi rigmusokból, mondókákból, dalos játékokból, népdalból, versekből összeállított műsorral járultunk hozzá a község újszülöttjeinek Életfa-ültetéséhez, mely alkalom szintén erősítette a szűkebb és tágabb közösséghez tartozást. Óvodai beiratkozások előtt már második éve fogadtuk az érdeklődő családokat a „Gyere velünk játszani” napokon, ismerkedni a hellyel, az óvodai intézményes élettel, az alkalmazotti közösséggel.

A 2017/18-as nevelési évben is fogadtunk hallgatókat, mentoruk Patócs Éva. A szarvasi Gál Ferenc Főiskola Pedagógiai Karáról egy fő levelező és egy fő nappali tagozatos hallgató töltötte intézményünkben gyakorlati, ill. nyári gyakorlati idejét. Emellett egy fő végzett gyakorlatot dajkaképző tanulmányaihoz.

**8. Gyermekvédelem:**

Továbbra is védelem alatt áll egy gyermek. Újabb intézkedésre nem került sor, a gyermekvédelmi jelzőrendszerrel nem kellett élnünk.

Az Orosházi Kistérség Egyesített Gyermekjóléti Központja és Családsegítő Szolgálata munkatársával folyamatos a kapcsolattartás.

Gyermekvédelmi felelős: Kürtiné Rácz Anikó

**9. Hosszútávú célok:**

A Zöld Óvoda, a Madárbarát Óvoda és a Mester Óvoda címek megpályázása, elnyerésük esetén megtartása.

**10. Fejlesztésre szoruló terület:**

Önértékelés kidolgozása, végrehajtása.

Kardoskút, 2018. augusztus 19.

Patócs Éva

óvodavezető